**ZÁPIS č. 8**

**Z RIADNEHO ZASADNUTIA SPRÁVNEJ RADY TASR**

**25. augusta 2020 so začiatkom o 15.00 h**

**Prítomní členovia Správnej rady:** Peter Mestický, Árpád Korpás **,** Alena Mezeiová , Ladislav Mikuš, Jozef Tuhovčák

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**---------------------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Peter Mestický. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

1. **Správa o činnosti a hospodárení TASR za 1. polrok 2020**
2. **Návrh na odpísanie pohľadávky Správnou radou TASR**
3. **Rôzne**

**UZNESENIE č. 20/2020:**

Členovia SR TASR schválili program zasadnutia:

ZA: 5 PROTI: 0 ZDRŽAL SA: 0

**Uznesenie bolo prijaté.**

**---------------------------------------------------------------------------------------------------------------------------------------------------**

1. **Správa o činnosti a hospodárení TASR za 1. polrok 2020**

Ako uviedol GR TASR V. Puchala**, *udalosti prvého polroka 2020 potvrdili význam silných tlačových agentúr, ktoré dokážu garantovať kvalitné a rýchle správy, postavené na faktoch a jasných zdrojoch.*** *Kríza potvrdila potrebu kvalifikovaných redaktorov, ktorí dokážu odlíšiť podstatné od balastu, informácie od dezinformácií, vedia nájsť primeraný pomer medzi dostatkom správ a šírením paniky.*

***Záujem o informácie z produkcie Tlačovej agentúry Slovenskej republiky (ďalej len TASR) počas krízy enormne stúpol.*** *Napriek poctivej práci mnohých médií možno konštatovať, že väčšina mediálnych spoločností čerpala informácie o pandémii COVID-19 z TASR. Je to aj vďaka tomu, že TASR má zmluvy so zahraničnými agentúrami a kvalifikovaných zahraničných redaktorov, TASR má výborne pokryté regióny Slovenska,* ***TASR má nonstop službu 24/7, čo nemá žiadne iné médium.***

***Záujem o faktické informácie z dobrých zdrojov potvrdzovala návštevnosť teraz.sk, ktorý v apríli podľa IAB monitora dosiahol viac ako milión unikátnych návštevníkov. Živé prenosy tlačových konferencií Tablet.TV dosahovali okolo 30 000 videní.***

*Naplno pracovalo aj obchodné oddelenie. Bolo potrebné vyrovnávať sa s požiadavkami odberateľov na zníženie cien na obdobie krízy, výpoveďami menších odberateľov.*

***Krízu vníma TASR aj ako príležitosť, aby médiám ponúkla ešte lepšie služby a zaplnila priestor po znižovaní počtov ľudí v redakciách.***

*Ekonomické dôsledky krízy začala agentúra riešiť* ***už na konci marca, došlo k optimalizácii nákladov na maximálnu možnú mieru. Agentúra zrušila 7 pracovných miest a vyplatila odstupné. Zrušilo sa obsadenie ďalších 4 plánovaných miest, zastavila sa spolupráca s mnohými externými prispievateľmi.***

*Sumárne možno konštatovať, úlohy, ktoré TASR vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov agentúra v prvom polroku 2020 splnila.*

***TASR vydala v hodnotenom období 129 819 multimediálnych správ. V slovnom spravodajstve priniesla 70 587 správ, vydala 6 983 zvukov, 49 220 fotografií a 3 029 videospráv.***

***Súhrnné náklady dosiahli za I. polrok výšku 2 430 099 EUR. Celkové výnosy za hodnotené obdobie dosiahli čiastku 2 495 615 EUR. TASR ukončila I. polrok so ziskom vo výške 65 516 EUR.***

***Príjmy TASR za I. polrok 2020 dosiahli výšku 4 195 281 EUR, výdavky boli vykázané vo výške 2 842 021 EUR. TASR I. polrok 2020 ukončila s prebytkom vo výške 1 353 260 EUR.***

*TASR* ***zaznamenala*** *okrem dominantnej témy, koronakrízy****, aj všetky podstatné udalosti*** *doma i v zahraničí, v politike, ekonomike, kultúre či športe.* ***Významnou udalosťou bola od začiatku roka volebná kampaň a následne voľby do Národnej rady Slovenskej republiky (ďalej len NR SR). TASR pristupovala k stranám na základe princípu rovností šancí a každá strana dostala priestor na prezentáciu svojho programu postojov a stanovísk. Agentúra dôsledne zaznamenala vznik novej vlády a jej prvé kroky a rozhodnutia v turbulentnej dobe.***

***TASR podpísala dohodu s francúzskou agentúrou AFP a spolu s touto treťou najväčšou svetovou agentúrou odhaľuje hoaxy a nepravdivé informácie, s dôrazom na tie, ktoré sa týkajú Slovenska,*** *alebo rezonovali na sociálnych sieťach a profiloch našich občanov či skupín.*

*Domáca redakcia posilnila informácie o dianí v regiónoch, o zaujímavých lokalitách. Koronakríza zvýšila záujem o spoznávanie Slovenska, na čo reflektuje aj spravodajstvo TASR. Agentúra produkuje* ***letný seriál LETO2020****, v ktorom prináša verejnosti informácie o zaujímavých, často menej známych lokalitách, atrakciách od západu až po východ Slovenska.*

*TASR pokračovala v inováciách. Uskutočnila rekonštrukciu bulletinov, ktoré posiela pravidelným odberateľom.* ***Proces prípravy bulletinov bol automatizovaný*** *prostredníctvom špeciálnej aplikácie. TASR pripravuje bulletiny v slovenskom i anglickom jazyku. Odberateľmi anglických bulletinov je väčšina ambasád akreditovaných na Slovensku.*

***Elektronická fakturácie*** *je ďalším krokom k zefektívňovaniu a automatizácii procesov.*

*Koronakríza nebola jediným významným parametrom našej práce****. TASR v závere júna prevzala spoločnosť Teraz Media, a.s. a stala sa jej 100 % vlastníkom. Eliminovala sa tým prítomnosť súkromného kapitálu vo verejnoprávnom priestore.***

*Teraz Media, a.s. skončila prvý polrok 2020 s plusovým hospodárením vo výške 163 294 EUR.*

***Produkty TASR odoberajú napriek krízovým časom všetky relevantné médiá na Slovensku a významné zahraničné agentúry. Žiaden veľký klient neodstúpil od zmluvy s TASR, ktorá je dnes agentúrou prvej voľby. TASR má povesť dobrej značky a správy agentúry sú považované za férové, kvalitné informácie z kredibilného zdroja.***

Členovia Správnej rady TASR vzali materiál na vedomie.

1. **Návrh na odpísanie pohľadávky Správnou radou TASR**

Podľa GR TASR V. Puchalu Zákon o nakladaní s majetkom verejnoprávnych inštitúcií č. 176/2004 Z.z. v znení neskorších predpisov v § 13 definuje, na aké úkony sa  vyžaduje písomný súhlas samosprávneho alebo iného kolektívneho orgánu verejnoprávnej inštitúcie – teda v prípade TASR jej správnej rady.

Jeden  z týchto úkonov je definovaný v bode 1 odst. k) paragrafu 13 nasledovne:

-        odpísanie pohľadávky v sume vyššej ako 6 000  Eur.

Na základe tohto zákona a Interných pravidiel TASR pre odpisovanie pohľadávok predkladá na schválenie odpis  pohľadávok voči dlžníkovi Jozefovi Straňákovi.

Ako uviedol, návrhy predkladá na základe upovedomenia súdneho exekútora o zastavení starej exekúcie, podľa § 2 ods. 1 písm. a) zákona č. 233/2019 Z.z. o ukončení niektorých exekučných konaní a o zmene a doplnení niektorých zákonov, pretože uplynula rozhodná doba.

Na pohľadávku bola vytvorená opravná položka. Odpis pohľadávky neovplyvní hospodársky výsledok.

Následne P. Mestický predniesol návrh na uznesenie:

**UZNESENIE č. 21/2020:**

Správna rada TASR súhlasí s odpísaním pohľadávky voči Jozefovi Straňákovi v celkovej sume 7448,88 €.

ZA: 5 PROTI: 0 ZDRŽAL SA: 0

**Uznesenie bolo prijaté.**

**----------------------------------------------------------------------------------------------------------------------------------------------------**

1. **Rôzne**

Členovia Správnej rady sa dohodli na najbližšom termíne rokovania 22. septembra 2020 o 15:00 a predbežne aj na nasledujúcich zasadnutiach v roku 2020 v termínoch 20/10, 24/11 a 15/12.

Predseda SR TASR P. Mestický v súlade s Rokovacím poriadkom SR TASR ukončil zasadnutie rady.

Bratislava, 25. augusta 2020

Zapísal:

Peter Mestický v.r.